Harald T. Nesvik , sjávarútvegsráðherra Noregs , er kominn til Japans til að ræða við þarlend stjórnvöld . Mynd / FRP , Bjørn Inge Bergestuen . Sjávarútvegsráðherra Noregs , Harald T. Nesvik , hyggst ræða við japönsk stjórnvöld um aukinn markaðsaðgang fyrir norskar hvalaafurðir í fimm daga Japansför , sem hefst í dag . Norski ráðherrann verður í Japan til 15. mars en megintilgangur heimsóknarinnar er að styrkja viðskiptatengsl þjóðanna á sviði sjávarútvegs og ræða um mögulegan viðskiptasamning . „ Japan er mikilvægasti markaður Noregs í Asíu fyrir sjávarafurðir . Hann er sá markaður sem á margan hátt hefur mesta þýðingu fyrir norska laxaævintýrið , “ segir ráðherrann í yfirlýsingu á heimasíðu ráðuneytisins . Þar kemur fram að Norðmenn fluttu út sjávarafurðir til Japans á síðasta ári fyrir um 55 milljarða íslenskra króna . Norskar sjávarafurðir voru seldar til Japans fyrir yfir 50 milljarða íslenskra króna í fyrra . Mynd / Getty . Framkvæmdastjóri Sjømat Norge , samtaka norska sjávarútvegsins , Geir Ove Ystmark , hvatti til þess í viðtali í Fiskeribladet í síðasta mánuði að sjávarútvegsráðherrann myndi krefja japanska ráðamenn um aukinn markaðsaðgang fyrir norskt hvalkjöt í staðinn fyrir sérfræðiráðgjöf , sem Norðmenn hefðu veitt Japönum á sviði hvalveiða . Hann benti á að fulltrúar frá Japan hefðu nýlega verið í Noregi til að kynna sér stjórnun og kvótasetningu hvalveiða en Japanir stefna að því að hefja atvinnuveiðar að nýju þann 1. júlí í sumar . Japönsk stjórnvöld tilkynntu í desember að þau hefðu ákveðið að segja sig úr Alþjóðahvalveiðiráðinu og tekur úrsögnin gildi 30. júní . Japanir hafa sagt sig úr Alþjóðahvalveiðiráðinu og hefja atvinnuveiðar í sumar . Þeir leita nú í smiðju til Norðmanna um sérfræðiráðgjöf . Mynd / EPA . „ Vilji þeir fá okkar sérfræðiþekkingu , þá eigum við að fá markaðsaðgang fyrir okkar hvalaafurðir í staðinn , “ sagði Geir Ystmark . Hann sagði að Norðmenn hefðu þegar aðgang að japanska markaðnum með frosið hvalkjöt en þegar kæmi að ferskum afurðum væri reglurnar flóknar og ruglingslegar . „ Ef það er eitthvað sem norskar hvalveiðar þurfa , þá er það markaðsaðgang , “ sagði hann en norski hvalveiðikvótinn gerir ráð fyrir að allt að 1.278 hrefnur verði veiddar við Noregsstrendur í ár . Sjávarútvegsráðherrann tók vel í þessa kröfu og lýsti því yfir að hann hygðist ræða um markaðsaðgang fyrir norskt hvalkjöt í Japansheimsókninni . Japanska ríkisstjórnin segir sig úr Alþjóða hvalveiðiráðinu og veiðar hefjast í sumar .